Eero Spriit

**Eero Spriit** (sündinud 4. septembril 1949 Pärnus) on eesti näitleja ja lavastaja.

Toonud lavastajana lavale sadakond peamiselt humoorikat ja meelelahutuslikku teatri-, tele- ja raadiolavastust, on ta paljudes Eesti kodudes siiski rohkem tuntud näitlejana: ta on juba üle 30 aasta kehastanud väliseestlast Thor-Björn Margnat ETV iganädalases telesarjas "Õnne 13" (1993. aastast tänini) ning mänginud ka selliseid ajaloolisi ühiskonnategelasi nagu Lenin (filmis "Minu Leninid", 1997) ja Johan Laidoner (telesarjas "Tuulepealne maa", 2008).

## Haridus
Eero Spriit on lõpetanud 1968. aastal Tallinna Polütehnikumi raadioaparaatide ehitamise ja tootmise erialal ning 1976. aastal Tallinna Riikliku Konservatooriumi lavakunstikateedri (7. lend). 

## Töökäik
Enne kõrgkooli astumist töötas ta telemehaanikuna (1970–1972) ja pärast ülikooli lõpetamist Eesti Riiklikus Noorsooteatris näitlejana (1976–1992). 

Järgnes töö Eesti Riiklikus Nukuteatris lavastaja (1992–1993 ja 1997–1998) ja peanäitejuhina (1993–1997). 

Aastatel 1999–2007 töötas Spriit Eesti Televisiooni meelelahutussaadete toimetuse peaprodutsendina ning oli lühikest aega (2008–2009) Eesti Rahvusringhäälingu lavastuslike saadete toimetuse juhataja asetäitja.

Aastatel 2009–2019 oli ta Eesti Rahvusringhäälingu juhatuse nõunik. Selle kõrvalt on ta alates 2009. aastast töötanud Vana Baskini Teatris mittekoosseisulise lavastajana ja alates 2015. aastast kunstilise juhina. 

### Liikmesus
* 1978 – Eesti Teatriliidu liige
* 1993 – Eesti Lavastajate Liidu (2019. aastast Eesti Lavastajate ja Dramaturgide Liidu) liige, sealhulgas 1995–1997 esimees
* 1995 – Eesti Näitlejate Liidu liige

## Looming
### Teatrilavastajana

* 1977 "Inimese vari", Noorsooteater
* 1978 "Buratino", Noorsooteater (ka tõlkija)
* 1980 "Johnny", Noorsooteater
* 1981 "Räägi minuga", Noorsooteater
* 1982 "Kade Karu-Ott", Noorsooteater
* 1983 "Näärila ja Närula", Noorsooteater
* 1983 "Imeline Imik ehk Kaksteist puuda näpusoola", Nukuteater
* 1986 "Tühivaim", Noorsooteater
* 1986 "Swifti viimane surm", Vanemuise teater
* 1988 "Kalevipoja lood", Nukuteater
* 1988 "Maskeraad Ungrus" (operett), Estonia teater
* 1990 "Jüri Rumm", Noorsooteater
* 1992 "Vanamehed seitsmendalt", Nukuteater
* 1993 "Tohuvabohu", Nukuteater
* 1994 "Alice imedemaal", Nukuteater
* 1994 "Sünnipäev esikus", Nukuteater
* 1995 "Faustike", Noorsooteater
* 1995 "Tühjade susside saladus", Nukuteater
* 1995 "Rikka õelusel pole piiri", Nukuteater
* 1996 "Sõber Kurk", Nukuteater
* 1996 "Voodi", Vanalinnastuudio
* 1996 "Lumivalgeke", Nukuteater
* 1997 "Eile sündinud", Vanalinnastuudio
* 1997 "Saladuslik tsirkus", Nukuteater
* 1997 "Säärane soolikas ehk Kuidas Kreutzwald oma õnne leidis", Endla teater
* 1997 "Boeing, Boeing", Endla teater
* 1998 "Elutarkus või elukartus", Nukuteater
* 1999 "Haldjaöö", Nukuteater
* 1999 "Hall mees", Noorsooteater

* 1999 "Kodukäijad", Vanalinnastuudio
* 2001 "Babe", Nukuteater
* 2003 "Cipollino", Nukuteater
* 2004 "Pidžaama kuuele", Endla teater
* 2005 "Tuhkatriinu", Smithbridge Productions / Muusikaliteater
* 2009 "Prügikast 3 ehk Eesti masurka", Vana Baskini Teater
* 2010 "Äärmiselt piinlik", Vana Baskini Teater
* 2011 "Naabrid ehk Eesti vabaks" (Hansa Hoovis) 
* 2011 "Mees kirjus ülikonnas" (Hansa Hoovis) 
* 2012 "Minu girlfriend on eestlane (Veneetsia lumesajus)", Vana Baskini Teater
* 2013 "Ootamatu ettepanek", Vana Baskini Teater
* 2013 "Nädal aega kolmekesi", Vana Baskini Teater
* 2013 "Südamesõbrad", Vana Baskini Teater
* 2014 "Kanuusõit algajatele", Vana Baskini Teater
* 2015 "Õnnenumbrid", Vana Baskini Teater
* 2015 "Me ootasime teid pikisilmi", Vana Baskini Teater
* 2016 "Kõik meestest", Vana Baskini Teater
* 2016 "Meie naised", Vana Baskini Teater
* 2017 "On alles perekond!", Vana Baskini Teater
* 2018 "Öökuninganna", Vana Baskini Teater
* 2018 "Kas hakkame seksima?", Vana Baskini Teater
* 2019 "Metsas ei kuule su karjumist keegi", Vana Baskini Teater
* 2020 "Unerohi", Vana Baskini Teater
* 2020 "Armastus mälukaotuseni", Vana Baskini Teater
* 2021 "Lumeroos", Vana Baskini Teater
* 2023 "Kõbus ja lõbus", Vana Baskini Teater
* 2023 "Trompetipuu", Vana Baskini Teater
* 2024 "Draama Liivimaal", Jäneda Pullitalliteater
* 2025 "Viimane vaba suvi", Haapsalu raudteejaam



### Tele- ja raadiolavastuste lavastajana
Ta on teinud telelavastusi ("Mamouret", 1986; "Romulus Suur", 1988; "Ohmi seadus", 1990), aastavahetuskavu ja muid meelelahutussaateid ("Igihaljas vaatemäng", 1981; "Teeveejahutaja", 2003–2005) ning Eesti Raadios "Meelejahutajat", lavastanud ka kuuldemänge ("Hall mees",1999; "Unelmate laps", 2002; "Måvens ja Peder meedia rambivalguses", 2006). 

### Näitlejana
Spriit on esinenud Eesti Raadio meelelahutussaadetes, mänginud kuuldemängudes ("Romeo ja Julia", 1980; "Kellele lüüakse hingekella", 1984), telelavastustes ("Kuidas kuningas kuu peale kippus", 1976; "Kriminaaltango", 1981; "Mona Lisa", 1983), teleseriaalides ("Õnne 13", alates 1993; "Tuulepealne maa", 2008) ja filmides ("Don Juan Tallinnas", 1971, Tallinnfilm; "Surmatants", 1991, Freyja Film, Sojuztelefilm; "Minu Leninid", 1997, Faama Film, Lenfilm; "Karikakramäng II: Hõbepulm", 2013, Kuukulgur Film).

### Produtsendina
Spriit on lisaks paljude meelelahutussaadete produtsenditööle olnud ka tosinkonna ERR-i/ETV dokumentaalsarja "Meie maailm" (2015–2017) kuulunud saate/dokumentaalfilmi produtsent. Dokumentaalsari lähtus sellest, et 2015. aasta oli kuulutatud arengukoostööaastaks, ning tutvustas eeskätt arengumaades valitsevat olukorda ning globaalseid või riiklikke probleeme ja lahendusi. Eero Spriidi osalusega saateid/dokumentaalfilme selles sarjas:
* "Turu majandus" (2016) – Etioopia
* "Südametunnistus mobiiltelefonis" (2016) – Keenia
* "Sädemete jõed" (2016) – Gruusia
* "Myanmar – tarkuse tuulajad" (2016) – Myanmar
* "Meie maailm on nende oma" (2016) – Palestiina
* "Läbilõikamine" (2016) – Nicaragua
* "Kooselu Sri Lanka moodi" (2016) – Sri Lanka
* "Koos, aga eraldi" (2016) – Ukraina
* "Kolm juveeli" (2016) – Kambodža 
* "India – teel tippu" (2016) – India
* "Gorillamajandus" (2016) – Rwanda
* "Eesti küla Ghanas" (2016) – Ghana

## Isiklikku
Eero Spriidi ema oli ajakirjanik Ester Spriit (1923–2006) ning isa oli ajakirjanik ja satiirik Edgar Spriit (1922–1993); isa hilisem abikaasa oli tantsija ja tantsupedagoog Elonna Spriit.

Ta on tantsinud rahvusringhäälingu meesrühmas "ERRoR = Eesti Rahvusringhääling on Rakveres" ja osalenud sellega 2010. aastal meeste tantsupeol.

## Viited

## Välislingid
* Eero Spriidi tutvustus Eesti Filmi Andmebaasi kodulehel
* Eero Spriidi lavastusi alates 2015. aastast Eesti Teatri Agentuuri kodulehel